Ardennernes kønne byer ligger kun en dagsrejse væk - politiken.dk
Namur er hovedbyen i Belgiens sydøstlige fransktalende region Vallonien. Her udgør Ardennernes dybe skove, blide bjerge og rislende floder sammen med en stribe maleriske og spektakulære byer et lidt overset område ikke langt fra Danmark. Politiken guider til fire af regionens byer.
Dinant er allersmukkest set fra vestsiden af Meuse-floden
Dinant er allersmukkest set fra vestsiden af Meuse-floden Foto: Jens Henrik Nybo
Rejser 8. dec. 2019 kl. 11.49
Turen til Ardennerne
Bil: 239 kg CO2 per bil (dividér med antallet af personer i bilen på rejsen, og udregn klimaaftryk per person)
Tog/bus: 74 kg CO2 per person
Transport: Her kan man leje bil og på relativt kort tid nå til Ardennerne. I egen bil er der fra grænsen ca. 660 km til f.eks. Namur. Vejnettet overalt i Ardennerne er særdeles veludbygget og i superb stand.
Rejsetidspunkt:Ardennerne er oplagt at besøge i perioden fra midt april til slut oktober. Her er vejret bedst med behagelige temperaturer og moderat nedbør. Juli og august er højsæson, så det er bedst at reservere overnatning i god tid.
Priser: Prislejet ligger generelt et hak lavere end i Danmark, når vi taler om hoteller og b&b – og markant lavere for mad og drikke.
Sprog: Regionen er fransktalende, men tysk og engelsk forstås og tales udbredt.
Det er fredag eftermiddag ved lige netop det sted, hvor de to floder Sambre og Meuse løber sammen i Namur, og ved flodbredden er et loppemarked i fuld gang. En bedaget IBM-skrivemaskine bliver udsat for et grundigt gennemsyn af en interesseret kunde; prisen aftales, og salget er i hus.
Her hersker en herlig afslappet stemning. Folk sludrer med hinanden over et krus øl, og der bliver krammet og kindkysset.
På modsatte side af floden troner det voluminøse citadel øverst på en klippe som en nidkær vogter over byen. Namur er hovedstad i Vallonien, der grænser op til Frankrig mod syd og Luxembourg og Tyskland mod øst. Det med titel som hovedstad tager de lokale nu med tilpas uhøjtidelighed og lidt selvironi. Jo, alle ved godt, at de overordnede beslutninger tages i Bruxelles, men ikke desto mindre har Valloniens parlament sæde her i byen – i øvrigt i en tidligere hospice-bygning.